એફડીઆઇના મુદ્દે હવે ગાંધીવાદી સમાજસેવક અણ્ણા હઝારે ગઈ કાલે પહેલી વાર જાહેરમાં બોલ્યા હતા. તેમના ગામ રાળેગણ સિદ્ધિમાં તેમણે કહ્યું હતું કે ‘રીટેલ ક્ષેત્રે એફડીઆઇ દેશના હિતમાં નથી. છેલ્લા સાત દિવસથી જ્યાં સંસદનું કામ આ મુદ્દે ખોરવાયું છે ત્યારે આશ્ચર્ય એ વાતનું થાય છે કે સરકાર કેમ વિરોધપક્ષનું સાંભળતી નથી? ઘણાં રાજ્યોએ એફડીઆઇનો બહિષ્કાર કર્યો છે. લોકશાહીમાં જનતાની ઇચ્છાઓને પણ ધ્યાનમાં લેવાવી જોઈએ. સરકાર એ લાવવા આટલી ઉત્સુક કેમ છે? બ્રિટિશરો આપણે ત્યાં વેપાર કરવા આવ્યા હતા અને તેમણે આપણા પર ૨૫૦ વર્ષ શાસન કર્યું હતું. શું ફરી એક વાર આપણે દેશને ગુલામ બનાવવો છે? સરકાર ખેડૂતોને ઊંચા લાવવા એફડીઆઇને ઇન્ટ્રોડ્યુસ કરવામાં આવી રહી હોવાનો દાવો કરે છે, પણ જો સરકાર ખેડૂતોના મુદ્દે આટલી જ સિરિયસ હોય તો છેલ્લાં ૬૫ વર્ષથી ખેડૂતોએ આત્મહત્યા શા માટે કરવી પડે છે?